A BIZOTTSÁG 349/2005/EK RENDELETE
(2005. február 28.)
a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre (1) és különösen annak 3. cikke (4) bekezdésére,
mivel:
(1)
Az állat-egészségügyi kiadásokról szóló 90/424/EGK határozat (2) 3., 4., 6. és 11. cikkei előírják, hogy a tagállamok bizonyos szabályok tiszteletben tartásával a betegségek felszámolására és a fenti cikkekben szereplő helyzetekben részesülnek a Közösség anyagi hozzájárulásából.
(2)
A 90/424/EGK határozat 6. cikkének (3) bekezdése és 11. cikkének (5) bekezdése pontosítja, hogy az ezen anyagi hozzájárulással kapcsolatos határozatoknak meg kell határozniuk a támogatható költségeket, míg a 4. és 11. cikk a 3. cikkben szereplő rendelkezésekre - különösen az eljárásra - utal vissza.
(3)
A 90/424/EGK határozat 40. cikke a) pontja úgy rendelkezik, hogy a fenti határozat címén finanszírozott költségeket a 2002. június 25-i, Európai Közösségek általános költségvetésére vonatkozó pénzügyi szabályokról szóló 1605/2002/EK, Euratom tanácsi rendelet (3) 148. cikke értelmében mostantól fogva közvetlenül a Bizottság kezeli.
(4)
Mindazonáltal az 1258/1999/EK rendelet nem ír elő szabályokat a fent említett hitelek kezelésével kapcsolatban. Emellett a 90/424/EGK határozat meghatározza a Közösség anyagi támogatására való jogosultság feltételeit. Ezeket a feltételeket pontosítani kell.
(5)
Indokoltnak tűnik, hogy a fent említett hitelek pénzügyi kezelésének átláthatósága és egyszerűsítése, a tagállamokkal való egyenlő bánásmód biztosítása, illetve a kártérítésre jogosult állatok vagy termékek felülértékelésével járó kockázat megelőzése érdekében pontosítani és rögzíteni kell a tagállamok által benyújtott visszatérítési kérelmekre alkalmazható szabályokat, közelebbről az állatok és termékek tulajdonosára vonatkozó fizetési határidőt, valamint a közösségi finanszírozásra jogosult összegeket.
(6)
A hatékony és eredményes pénzgazdálkodás biztosítása érdekében mihamarabb birtokába kell jutni a betegségek kezelésével kapcsolatos információknak, és különösen a tagállamok részéről felmerült kiadásokról szóló rendszeres becsléseknek.
(7)
Az 1258/1999/EK rendelet 3. cikkének (2) bekezdése értelmében a közösségi szabályoknak megfelelően vállalt állat- és növény-egészségügyi intézkedéseket az Európai Mezőgazdasági Orientációs és Garanciaalap finanszírozza. A fenti rendelet 8. és 9. cikkeit a pénzügyi ellenőrzés céljából kell alkalmazni.
(8)
A lófélék tenyésztésének sajátosságai és azok e lófélékre veszélyes betegségek kezeléséből fakadó következményeire való tekintettel e határozat alkalmazási köréből ki kell zárni a lóféléket, a 90/424/EGK határozat rendelkezéseinek sérelme nélkül.
(9)
Pontosítani kell az 1998. december 15-i, az euró bevezetésével kapcsolatos agromonetáris intézkedések megállapításáról szóló 2799/98/EK tanácsi rendelet (4) 1. cikkének d) pontjában meghatározottak értelmében nemzeti pénznemben benyújtott visszatérítési kérelmekben szereplő összegek átváltására alkalmazandó árfolyamokat.
(10)
A pénzügyi ellenőrzések terén pontosítani kell azokat a részletes szabályokat, amelyek szerint ezeket az ellenőrzéseket lefolytatják.
(11)
A Bizottságnak módot kell biztosítani arra, hogy módosítsa az e rendeletben említett határidőket és csökkentéseket, amennyiben a tagállamok - különösen a közigazgatási előírásoknak e rendelet követelményeihez való igazításával kapcsolatban - megalapozott indoklásokkal szolgálnak.
(12)
E rendeletben előírt rendelkezések összhangban vannak az Európai Mezőgazdasági Orientációs és Garanciaalap bizottságának véleményével,
ELFOGADTA EZT A RENDELETET:
1. cikk
Alkalmazási kör
(1) Ezt a rendeletet a Közösség azon, a betegségek felszámolására vonatkozó intézkedésekkel kapcsolatos anyagi támogatásaira kell alkalmazni, amelyekből a tagállamok e rendelet 3., 4. és 5. cikkeiben meghatározott támogatható költségek vonatkozásában részesülnek, a 90/424/EGK határozat 3. cikk (1) bekezdésében előírt helyzetekben - kivéve a lófélék betegségeit -, továbbá a fenti határozat 4. cikk (1) és (2) bekezdésében, 6. cikk (2) bekezdésében és 11. cikk (1) bekezdésében előírt helyzetekben.
(2) A 90/424/EGK határozat 3. cikkének (4) bekezdésében, 6. cikkének (2) és (3) bekezdésében és 11. cikkének (4) bekezdésében előírt határozatok (a továbbiakban; „különleges határozatok”) által rögzíthető kiegészítő támogathatósági feltételek elfogadásának sérelme nélkül e rendelet alkalmazási köre az e cikk 1. pontjában szabályozott intézkedéseken kívül egyéb intézkedések finanszírozására is kiterjeszthető és különösen:
a)
vakcinázás esetén a 90/424/EGK határozat 11. cikk (4) bekezdésének a)-v) pontjaiban előírt kártalanítás mértékéig, és
b)
a 90/424/EGK határozat 3. cikk (2) bekezdésének a) pontjában és a 6. cikke (2) bekezdésében előírt különleges intézkedésekkel kapcsolatos működési költségekre.
(3) Ez a rendelet nem sérti azt az elvet, mely szerint a tagállamokat terhelő és általuk kifizetett költségek fejében járó közösségi pénzügyi hozzájárulásra való jogosultság a közösségi jogszabályok tiszteletben tartásának van alárendelve.
2. cikk
Fogalommeghatározások
E rendelet alkalmazásában az alábbi fogalommeghatározásokat kell alkalmazni:
a)
„gyors és megfelelő kártalanítás”: az állatok leölését követő kilencven napon belül folyósított kártalanítás, amelynek összege megfelel az érvényes piaci árnak;
b)
„piaci ár”: a piaci ár megfelel annak az árnak, amelyet a tulajdonos rendesen kaphatott volna az állatért közvetlenül azok megfertőződése vagy leölése előtt, az állat adottságainak, minőségének és életkorának figyelembevétele mellett.
c)
„ésszerű kiadások”: a berendezések vagy szolgáltatások vásárlása során felmerült vállalt kiadások a betegség megállapítása előtt érvényes piaci árral arányos áron;
d)
„szükséges kiadások”: a 90/424/EGK határozat 3. cikkének (2) bekezdésében, vagy a 11. cikke (4) bekezdése a) pontjának i.-iv. alpontjaiban és b) pontjában előírt berendezések vagy szolgáltatások vásárlása során felmerült kiadások, melyek jellege és a jelen rendelet 3. cikkben meghatározott támogatható költségekkel való kapcsolata bebizonyosodott;
e)
„kötelező leölés”: a bejelentési kötelezettség alá tartozó területeken végrehajtandó kötelező leölések és kizárólag azokra a megelőző jelleggel végrehajtott leölések (érintkezés, a fertőzött terület szomszédságában levő terület [védőkörzet], a betegség gyanúja, szuppresszív vakcinázásra utalás, amelyeket kifejezetten az emberi egészségre jelentett különleges kockázat okán rendeltek el és hajtottak végre.
A fenti, a)-d) pontokban említett fogalommeghatározásokat a tojások kötelező megsemmisítésének esetében is alkalmazni kell.
3. cikk
Közösségi pénzügyi támogatásra jogosult kiadások
A tagállamok közösségi pénzügyi támogatásban részesülnek a következő célokra:
a)
az állataikat kötelező leölésre küldeni kényszerült tulajdonosok számára vagy adott esetben a tojások kötelező megsemmisítése esetében kifizetett gyors és megfelelő kártalanítás a 90/424/EGK határozat 3. cikke (2) bekezdése első és hetedik francia bekezdése valamint a 11. cikke (4) bekezdés a) és i) pontja értelmében;
b)
a leölésre vonatkozó intézkedésekkel és a fertőzött állatok és berendezések kötelező megsemmisítésével, a helyiségek megtisztításával és fertőtlenítésével, a fertőzött berendezések megtisztításával és fertőtlenítésével vagy szükség esetén megsemmisítésével kapcsolatos működési költségek kifizetése, a 90/424/EGK határozat 3. cikke (2) bekezdésének első, második és harmadik francia bekezdése, valamint 11. cikke (4) bekezdése a) pontjának i. alpontjától iv. alpontjában és b) pontjában előírt rendelkezések értelmében;
c)
a Közösség által ezen intézkedésekkel - és különösen az esetleges vakcinázási intézkedésekkel - kapcsolatban vállalt pénzügyi támogatással kapcsolatos különleges határozatokban rögzített feltételek szerint és keretében esetlegesen meghozandó egyéb intézkedésekkel kapcsolatos kifizetett költségek.
4. cikk
Az egy állatra jutó maximális nyújtható kártalanítás kiszámítása
(1) A közösségi pénzügyi hozzájárulás kiszámításához figyelembe vett állatonkénti vagy termékenkénti egységárat arra az átlagértékre korlátozzák, melyet az érintett állatokra vagy termékekre nyújtott kártalanítás teljes összege és a megfelelő állatok és termékek számának hányadosa alapján számítottak ki, ennek maximális értéke viszont nem haladhatja meg az alábbiakat:
a)
900 EUR minden levágott szarvasmarha után;
b)
125 EUR minden levágott sertés után;
c)
100 EUR minden levágott juh- és kecskeféle után;
d)
2,20 EUR minden levágott tojótyúk és 1,20 EUR minden levágott húscsirke után;
e)
0,20 EUR minden megsemmisített tenyésztojás, és 0,04 EUR minden megsemmisített árutojás után.
Ha a kiszámított átlag egységérték meghaladja a fenti albekezdésben rögzített maximális értékeket, és a tagállamok által a 6. cikk (1) bekezdése szerint közölt piaci árak, valamint a 10. cikkben előírt vizsgálatok során tett megállapítások ezt alátámasztják, a Bizottság a közösségi finanszírozás kiszámításához a kiszámított értéket veszi alapul.
(2) Az első bekezdésben előírt maximum értékeket az érintett termékek vagy állatok kategóriájának része vagy egésze vonatkozásában a Bizottság a piaci körülmények alakulásának függvényében és különösen az infláció mértékének figyelembevétele céljából frissítheti és kiegészítheti.
5. cikk
A működési költségekhez nyújtandó járó közösségi támogatás kiszámítása
(1) A Közösség által nyújtott, és a 3. cikk b) és c) pontjaiban előírt pénzügyi támogatás kizárólag az I. mellékletben előírt elszámolható kiadásokkal kapcsolatos szükséges és ésszerű kiadásokra vonatkozik.
(2) A közösségi pénzügyi támogatás összegének kiszámítása során ki kell zárni a tagállam által benyújtott kiadásokat és különösen:
a)
a hozzáadott-érték adót és egyéb adókat;
b)
a tisztviselők vagy közalkalmazottak díjazását;
c)
a közhasználatú berendezések - különösen a szállítóeszközök - használata során felmerült költségek, kivéve a fogyóeszközöket;
d)
a kötelező leölésen kívüli egyéb leölések után járó kártalanítások;
e)
a közösségi szabályokat sértő, az egyéb közösségi támogatásokkal - mint a vágási támogatás - halmozott kártalanítások;
f)
a gazdasági épületek megsemmisítésével vagy felújításával, az infrastrukturális költségekkel kapcsolatos kártalanítások, valamint a betegség jelenlétéből, illetve az újratelepítés tilalmából fakadó gazdasági veszteségek, és munkanélküliség okozta veszteségekkel kapcsolatos költségek.
6. cikk
A közösségi pénzügyi támogatás odaítélésével kapcsolatos előzetes információk
(1) Abban az esetben, ha az egyik tagállam területén az 1. cikkben előírt helyzetek egyike áll elő, a tagállam a betegség első kitörésének hivatalos megállapítását követő 30 napon belül tájékoztatja a Bizottságot az érintett termék vagy állatok kategóriájáról, és az egyes kategóriák megállapított piaci áráról.
(2) A tagállam a betegség első kitörésének hivatalos megerősítése után legkésőbb két hónappal, majd a későbbiekben kéthavonta elektronikus adatfájlban és a II. melléklet a) pontjában meghatározott formátumban továbbítja a kártalanítások költségével kapcsolatos következő kulcsfontosságú információkat: a levágott állatok száma kategóriánként, adott esetben a megsemmisített tojások száma és a már odaítélt kártalanítás teljes összege az egyes kategóriákban.
(3) A tagállam a betegség első kitörésének hivatalos megerősítése után legkésőbb három hónappal, majd a későbbiekben kéthavonta elektronikus adatfájlban és a II. melléklet b) pontjában meghatározott formátumban továbbítja a működési költségekkel kapcsolatos következő kulcsfontosságú információkat: a leölésért, a tetemek, tojások és a tej megsemmisítéséért és elszállításáért, a gazdaságok fertőtlenítéséért és rovartalanításáért, a takarmány és adott esetben a berendezések megsemmisítéséért fizetett összeg.
7. cikk
A támogatás folyósításának feltételei és az igazoló okmányok
(1) A 3. cikkben előírt közösségi pénzügyi támogatását az alábbi okmányok alapján folyósítják:
a)
a visszatérítés iránti hivatalos kérelem, melyhez csatolni kell a jelen cikk 2. bekezdésének megfelelően benyújtott pénzügyi jelentést is;
b)
az V. mellékletben szereplő igazoló okmányok, az igényelt közösségi hozzájárulás által támogatott különböző műveletekkel járó költségek alátámasztására;
c)
járványügyi jelentés azon gazdaságok mindegyikéről, amelynek állatait levágták és megsemmisítették;
d)
adott esetben a 10. cikkben előírt ellenőrzések eredményei.
A b) pontban előírt igazoló okmányokat és minden fontos - köztük a kereskedelmi jellegű - információt kérésre a helyszínen végrehajtandó ellenőrzés céljaira a Bizottság részére kell bocsátani.
(2) Az első bekezdés a) pontjában előírt pénzügyi jelentés „megfelelő kártalanítással” foglalkozó fejezetét a III. melléklet értelmében elektronikus adatfájl formájában kell benyújtani a pénzügyi támogatást odaítélő ad hoc döntésről szóló értesítés időpontjától számított hatvan naptári napon belül.
Az első bekezdés a) pontjában előírt pénzügyi jelentés „működési költségekkel” foglalkozó fejezetét a IV. melléklet értelmében elektronikus adatfájl formájában kell benyújtani a betegség legutolsó kitörése megállapításától számított hat hónapon belül.
A Bizottság meghosszabbíthatja az 1. és 2. albekezdésben említett határidőket, amennyiben a tagállamok tárgyilagos és megalapozott indoklásokkal szolgálnak.
(3) A tagállamok a nemzeti jog, a rendeletek és közigazgatási rendelkezések értelmében megteszik a szükséges intézkedéseket a következő célok érdekében:
a)
bizonyság szerzése a betegség felszámolásának céljából finanszírozott műveletek rendszerességéről és ténylegességéről;
b)
a rendellenességek előfordulásának megelőzése és nyomon követése;
c)
a rendellenességek és a mulasztások folytán elveszett pénzösszegek beszedése;
d)
a 3. cikk a) pontjában előírt, és a tulajdonosok számára folyósított gyors és megfelelő kártalanítás bevezetése;
e)
a tagállamoknak saját költségeik jó pénzügyi kezelésének érdekében előre meg kell állapítaniuk a válsághelyzet kezeléséhez szükséges szolgáltatásokra, a támogatható berendezésekre vonatkozó közbeszerzések, valamint a mobilizálás feltételeit, amelyek különösen az állatok leölésére, a tetemek, a tojások és a termékek megsemmisítésére és elszállítására, a takarításra és a fertőtlenítésre vonatkoznak.
A tagállamok a Bizottságot - annak kérésére - tájékoztatják a fenti célokból hozott intézkedésekről.
(4) A visszatérítési iránti hivatalos kérelemben minden esetben fel kell tüntetni a finanszírozott műveletekhez kapcsolódó nemzeti közigazgatási és igazságszolgáltatási eljárások pillanatnyi állapotát és különösen a függőben levő ügyeket, az érintett pénzösszegeket és a fenti eljárások megindításának okait.
8. cikk
Átváltási árfolyam
Az „n” hónapban nemzeti pénznemben benyújtott, a 2799/98/EK rendelet 1. cikk d) pontja szerinti, visszatérítés iránti kérelmek esetében alkalmazandó átváltási árfolyam az „n+1” hónap tizedik napján, vagy azt megelőző első olyan napon érvényes árfolyam, amely naphoz árfolyamot jegyeztek.
9. cikk
A támogatható kiadások csökkentései
(1) Az illetékes hatóságok által a 6. cikkben előírt határidő figyelmen kívül hagyása a támogatható kiadások akár 5 %-os csökkentéséhez is vezethet, a begyűjtött információ minőségének és a bejelentett állatjárvány kiterjedésének figyelembevétele mellett.
(2) A 7. cikk (2) bekezdésében előírt benyújtási határidő túllépése a közösségi pénzügyi támogatás 25 %-os csökkentését is eredményezheti a késedelem minden naptári hónapja után.
(3) Abban az esetben, ha az illetékes hatóságok a 2. cikk a) pontjában meghatározott határidőn kívül teljesítik a kártalanítási kifizetéseket, az alábbi szabályokat kell alkalmazni:
a)
az állatok leölését és/vagy a tojások megsemmisítését követő 91-105. nap között teljesített kifizetések esetében a támogatható kiadások 25 %-al csökkennek;
b)
az állatok leölését és/vagy a tojások megsemmisítését követő 106-120. nap között teljesített kifizetések esetében a támogatható kiadások 50 %-al csökkennek;
c)
az állatok leölését és/vagy a tojások megsemmisítését követő 121-135. nap között teljesített kifizetések esetében a támogatható kiadások 75 %-al csökkennek;
d)
az állatok leölését és/vagy a tojások megsemmisítését követő 135 napon túl teljesített kifizetések esetében a támogatható kiadások 100 %-al csökkennek.
Azonban a Bizottság más ütemezést és/vagy kisebb vagy zéró csökkentési mértéket alkalmazhat, amennyiben a tagállamok tárgyilagos és megalapozott indoklásokkal szolgálnak.
(4) Amennyiben a kedvezményezettek vitatják a kártalanítást, a (3) bekezdésben említett határidőket az érintett ügyekben felfüggesztik.
10. cikk
Ellenőrzések
A Bizottság - az illetékes hatóságokkal együttműködésben - a 3. cikkben és a 7. cikk (3) bekezdésében előírt intézkedések bevezetésével és az erre vonatkozó támogatható kiadásokkal kapcsolatban ellenérzéseket, valamint helyszíni vizsgálatokat végezhet a tagállamban.
Az ellenőrzések kiterjedhetnek, többek közt, az állatok árát, létszámát, életkorát és súlyát, valamint a tojásrakás időpontját, a korábbi számlákat, a gazdaságokban vezetett nyilvántartásokat, a kitárolási utalványokat és a szállítóleveleket stb. érintő pénzügyi akták közötti megfelelés és ezek iratellenőrzéseivel kapcsolatos vizsgálódásokra.
11. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 28-án.